Košický samosprávny kraj bude poslednýkrát očkovať vakcínou od AstraZeneca
- Košice
- Košický samosprávny kraj bude poslednýkrát očkovať vakcínou od AstraZeneca
Košický samosprávny kraj bude poslednýkrát očkovať vakcínou od AstraZeneca
Košický samosprávny kraj (KSK) otvorí počas aktuálneho týždňa všetky tri veľkokapacitné očkovacie centrá. Záujemcovia o druhú dávku vakcíny AstraZeneca budú mať na zaočkovanie touto vakcínou poslednú príležitosť v sobotu 28. augusta v krajskom vakcinačnom centre v Košiciach v čase od 11:40 do 12:00. Informovala o tom hovorkyňa predsedu KSK Anna Terezková.
Okrem toho budú v sobotu v Košiciach očkovať aj vakcínou od konzorcia Pfizer/BioNTech deti, a to dopoludnia, neskôr rovnakú očkovaciu látku dostanú aj dospelí. Popoludnie je vyhradené pre jednodávkovú vakcínu Janssen od Johnson&Johnson. V sobotu dopoludnia sa otvoria aj brány očkovacieho centra v Michalovciach, pričom podávať budú vakcínu od Pfizer/BioNTech. V Spišskej Novej Vsi sa v pondelok 30. augusta bude očkovať vakcínou od Moderny.
Očkovací autobus bude k dispozícii aj v 34. týždni pre všetkých, ktorí majú záujem o jednodávkovú vakcínu Janssen od spoločnosti Johnson&Johnson. Košický kraj ho opäť pristaví na verejných miestach, kde sa počíta s vyššou koncentráciou obyvateľov. Záujemcovia o vakcínu majú počas týždňa možnosť dať sa zaočkovať napríklad v blízkosti Domu kultúry v Sobranciach, pred mestskými úradmi v Strážskom či v Sečovciach, pri obchodnom centre Zemplín v Michalovciach, supermarkete Tesco v Gelnici aj pri autobusovej stanici v Košiciach. Jednodňovú očkovaciu kóju župa opäť zriadi aj v obchodnom centre Madaras v Spišskej Novej Vsi.
Výjazdová očkovacia služba počas týždňa vyrazí očkovať hlavne do košických mestských častí, medzi ktorými budú Staré Mesto, KVP, Džungľa, Sídlisko Ťahanovce, Nad Jazerom či Krásna. V stredu opäť otvoria simulované očkovacie centrum na Luníku IX a zdravotníci zaočkujú aj obyvateľov marginalizovanej komunity v obci Kecerovce.
Zdroj: (SITA, mt;mlu)